“Dərs” bədii filmi beynəlxalq festivalında “Ən yaxşı film” seçilib - Report.az
“Dərs” bədii filmi beynəlxalq festivalında “Ən yaxşı film” seçilib
Azərbaycan filmi Rusiyanın dörd şəhərində nümayiş olunub 12 Sentyabr, 2016 00:57
https://report.az/storage/news/1c4c39812176a27d645f5e102851dc9f/6bf9001e-38ff-41e0-95d5-8a25805c8aec_292.jpg
Bakı. 12 sentyabr. REPORT.AZ/ Rafiq Əliyev və Cavid Təvəkkülün “Dərs” bədii filmi 25-ci “Kinoşok” (Киношок) beynəlxalq film festivalının “KinoMalıŞok” (КиноМалыШок) proqramının “Ən yaxşı film” nominasiyasında qalib olub.
"Report" Mədəniyyət və Turizm Nazirliyinə istinadən xəbər verir ki, MDB ölkələri, Latviya, Litva və Estoniyanın iştirak etdiyi festival 3-10 sentyabr tarixlərində Rusiyada keçirilib.
Festival çərçivəsində filmimiz Anapa, Krımsk, Novorossiysk və Temryuk şəhərlərinin kinoteatrlarında nümayiş etdirilib.
“Dərs” tammetrajlı bədii filmi 2015-ci ildə Azərbaycan Respublikası Mədəniyyət və Turizm Nazirliyinin dəstəyi ilə Cəfər Cabbarlı adına “Azərbaycanfilm” kinostudiyasında lentə alınıb. Filmin beynəlxalq təqdimatı 34-cü Münhen Film Festivalında baş tutub. Ekran əsəri məktəb həyatından, yeniyetmə məktəblilərin qarşılıqlı münasibətlərindən, dostluğa və həyata baxışlarından, bu baxışların formalaşmasından bəhs edir.